12. schôdza NR SR - 7.deň - A. dopoludnia
Dátum: 2024-04-25
Poslanec: Hlina, Alojz (SaS)
Druh vystúpenia: Vystúpenie v rozprave

98. Vážený pán predsedajúci, antidatovaný predsedajúci (povedané so smiechom), vážený pán minister, vážené kolegyne, kolegovia, dovoľte mi vystúpiť v prvom čítaní ergo k meritu pomoci - v úvodzovkách - (rečník zdvihol ruky a prstami naznačil úvodzovky) poľnohospodárom. Ešte na nejakú takú základnú kalibráciu na úvod poviem, že môjho deda zavreli, lebo v námestovskej krčme pri kostole v nedeľu po omši svätej povedal, že radšej by si dal ruky odťať, ako vstúpiť do družstva , a keď dával žiadosť, mal tri malé deti doma, hej, moju mamu a ešte ses... jej sestru a brata. A keď dával žiadosť o prepustenie z tej väznice, v Žiline bol, tak mu prokurátor povedal, že ho nemôžu pustiť, lebo by ovplyvňoval súdruhov v tom, aby nevstupovali do družstva . Celý svoj život môj dedo prežil v takom, takom kŕči toho, že čo mu to tí ľudia spravili, takže sa mi nečudujte, že na nejaké témy mám možno také citové zafarbenie a prežívam ich možno trošku hlbšie. A mrzí ma to, že tu proste s ľuďmi, ktorí ráno sú pri krave, večer sú pri krave, celý deň robia, tak niekto na nich chce prevodiť , to je taký oravský výraz, hej, že niekto chce na nich cvičiť, niekto chce nimi cvičiť a niekto im robí, robí zle. To, že sú neschopní, za to tí poľnohospodári nemôžu, tu nerozprávajme o tom, že niečo teda zle gazdovali a nevedia gazdovať, no tak im niekto niečo pomohol, nie, to je systém euró... európskych pla... priamych platieb, to je nárokovateľná platba, to nie je platba, že keď budeš počúvať, tak ti dám , nie, to je nárok. Nárok, nárokovateľné. PPA-čka, slovenské ministerstvo to len procesuje, administruje, spracuváva, a čo sme spravili, že sme to nezvládli, však si to povedzme, že sme to nezvládli, úboho nezvládli a nedali peniaze tým, čo sú ráno pri krave a večer pri krave a musia robiť. Musia vypisovať, neviem čo, čakajú s tým, že peniaze prišli, neprišli. Vedia, že je zle, vedia, že to tam buble, vedia, že ešte zopár poľnohospodárov tu je, lebo slovenské poľnohospodárstvo skončilo tak, že u nás sú najväčší poľnohospodári ľudia, čo nerozoznajú kravu od jalovice. To sú najväčší poľnohospodári na Slovensku. Najviac hektárov majú. Najväčší bankári, bankári, obchodníci, to sú najväčší poľnohospodári teraz, k tomu sme sa dopracovali, to vám poviem, to je príklad, ktorý krásne vystihuje to, čo sme stali, to je to je pri, pri Kremnici, Žiar nad Hronom, tam v tej oblasti, je jedna strana Hrona a druhá strana Hrona, na jednej strane hu Hrona gazduje pán Kôrka, sa, myslím, volá... (Reakcia z pléna.) Nie, nie, počkajte, zle, ináč... (Reakcia z pléna.) To ste boli vy. (Povedané so smiechom. Reakcie z pléna.) A možno sa aj tak volá, už pridá... nech mi odpustí, už bolo dávno, čo sme sa to rozprávali, proste chlap, ruky jak lopaty, hej, o piatej ráno na gazdovke, hej, a slzy na krajíčku, mi hovoril ešte v júni, že nemá za minulý rok dotáciu, to už bolo dávnejšie. A na druhej strane Hrona, nebudem menovať, pôsobí jeden finančník, ktorý gazdoval asi tak, lebo to mi domáci hovorili, gazdoval asi takým spôsobom, že pokosil, nabalíkoval, zaviezol do senníka. Na ďalší rok pokosi l (povedané so smiechom), nabalíkoval, nechal tak. Na ďalší rok pokosil, nechal tak. A na ten ďalší rok už neurobil nič, lebo načo, dotácie dostal tak či tak . A ja vám garantujem, že v ten rok, keď mi ten pán Hôrka alebo Kôrka plakal, že nemá ešte dotácie , tak ten druhý na tej druhej strane Hrona ich už dávno mal. Toto je súčasný stav slovenského poľnohospodárstva a tu treba naozaj kričať, že nerobte to . Treba dať naozaj pozor. Ja nehovorím, že nemajú byť veľkí, nemajú byť, majú byť, nech sú, ale musia byť aj malí. Musia mať diverzifikované to poľnohospodárstvo. Nemôžme to preklopiť, že celé slovenské poľnohospodárstvo, celú pôdu budú vlastniť tri-štyri finančné skupiny, celé to tu budú riadiť a budú si najímať nejakých ľudí, čo chcú robiť na pôde, jak takých bezzemkov. Nech je pre nás svedectvom hrôzy boľševická revolúcia, lebo keď máte ľudí bez pôdy, tak potom idú na Zimný palác. Dajte naozaj pozor, aby sme tomuto, čiže dajme tým ľuďom, ktorí chcú na nej robiť, vytvorme im ten priestor, nehádžme im kolená pod nohy našou neschopnosťou, lebo to nič iné neni, len neschopnosť. Neschopnosť úradníka, ministerstva, volených zástupcov plniť si svoje povinnosti. Celé je to o tom. To nemá s tým Radičová nič. Veď toto je už, už to nebaví ani počúvať a už som rád, že aj ľudia prestávajú na to počúvať, že kto za to všetko môže - Radičová . No nemôže za to Radičová, môžete za to už teraz v tomto štádiu vy. Je to pol roka, čo potrebujete sprocesovať 14 700 žiadostí, myslím. 14 700 žiadostí môže byť tri-štyri stohy papiera, ak na PPA-čke robí 700 ľudí, tak si to rozdeľte, koľko je to, podľa mňa to nie je nekončiaca výzva, nezvládnuteľná výzva, to nie je cesta na mesiac v montérkach, to je proste vec, ktorá sa dá, keď sa chce. Keď niekomu na tom záleží. Sa nemôžte vyhovárať. A ak niekto niečo nezvládol, obľúbená výhovorka teraz, že... teda Radičová, samozrejme, ale aj tí predchádzajúci, tak sa potom pýtam a podľa mňa legitímne sa pýtam, ako je možné, že keď PPA-čka nezvládla nastavovanie tých procesov, a toto je dôsledok toho, že prečo sa to neplatí, prečo ľudia, ktorí tam boli, za odmenu povýšili. To je naozaj jak za komunistov. Za odmenu vzhůry dál, do nebes. Kišš bol šéfom PPA-čky, kvôli nemu teda už sa to objavuje, teda jak to je nezvládnuté, pán minister si ho chcel nechať, lebo lepší manažér po tejto zemeguli nechodil, teraz sa už objavuje, že tam boli veľké chyby. A čo robí pán Kišš? Pán Kišš nerobí niekde vrátnika na zédeeške, pán Kišš je šéfom finančnej správy. Som si zavaril, dostanem kontrolu teraz. Viete, ale viete, to je presne to, s čím sa tu kalkuluje, ja s týmto... (Reakcia z pléna.) Pre mňa za mňa... Ale ako je vôbec možné, že tu máme tak málo ľudí, to sme tak na tom bledo, že človeka, ktorý to nezvládol , a vy to hovoríte, za odmenu išiel robiť šéfa finančnej správy, to je podľa mňa kariérne viac ako šéf PPA-čky, prípadne ma niekto opravte. (Krátka pauza.) Ani na tomto niečo nesedí. A už je to polroka. Číňania nemocnicu za tri týždne, Dáni tunel popod more. A tu sa niekto ide vyhovárať, že nevedia sprocesovať 14-tisíc žiadostí. Pán minister hovorí, že tam robia deň-noc, cez víkendy. Vtedy keď to vyhlásil v tej televízii, som sa šiel do tej PPA-čky pozrieť, tma ako v rohu. Počúvajte, tam nebol ani vrátnik. A bolo osem hodín večer. Čiže... (povedané so smiechom) ak sa hovorí, že robia deň-noc, hej, robia víkendy, tak v ten deň, keď to povedal, o ôsmej večer, čo ešte neni nejaká pokročilá hodina, tam nebol ani vrátnik, na PPA-čke. A vám garantujem, že keby som tam dal nejakú časozbernú kameru, tak tam už o tretej nikto nie je. Tak aká je tá enormná snaha tých úradníkov a to, to vedenie, lebo od vedenia to ide, že robte. Nezvládli. Klamú, klamú a klamú. Pán minister ix termínov definoval, že kedy dostanú konečne tie platby, teraz sme sa už dopracovali vývojom k termínu 30. 6., a už ani ten neplatí. Už vidíte, už sa toto tak jako podsúva, že už ani ten neplatí. A vraj som ja údajne niekde povedal, že keď nedostanú do 30. 6. platby, tak už ich nedostanú . Viete, toto je fantastické, že títo hrdinovia z výboru, Tkáč a Taraba, páni, klamú, ani sa nezazelenajú. Hodinu dozadu tu pán minister Taraba hovoril, že som povedal, že vyrúbať lesy a že lesy a nečítam zákon . No dal som si tú prácu, povedal som asistentovi, nebol som si istý, že nech pozrie to moje vystúpenie, či som to povedal. Nepovedal som to. Rozumiete? A tu ma disoval, dehonestoval, že ak nečítam zákony, že jak tomu nerozumie, lebo som hovoril, že vyrúbať lesy, hej, a ja som proste sa zarazil a vravím, však možno som v nejakom emočnom návale v tom, niekedy sa dostanem do vývrtky, hej, možno som povedal nejako v hyperbole, ale vôbec som to nepovedal, ale jemu to nevadí. On kľudne bude a teraz bude hovoriť, tárať, kadekoho stretne, akú kameru, aj do priemyselnej to bude hovoriť, že Hlina tomu nerozumie a chce vyrúbať lesy . Ja som to nepovedal. Takisto som nepovedal, že ak nedostanú do 30. 6. platby, už ich nedostanú . Ja som to nepovedal. Ale to nevadí. Nie je to pravda, ale mohla by byť. Rozumiete, lebo (povedané so smiechom) im to vyhovuje v tom ich, v tom ich scenári, čo majú, jak my sme tu všetci, ja neviem akí, z Marsu, hej, a oni sú jediní zo zemegule, tak im to vyja... Tak budú klamať, dehonestovať, proste urážať. Nech sa páči. Takže nepovedal som, keď do 30. 6. nedostanú, už ich nedostanú . Čo si pamätám, som povedal, že keď do 30. 6. nedostanú, tak dostanú, ale z tých platieb, ktoré dostanú, sa bude na tom podieľať štát, ergo my, ergo aj ja, ergo aj tamtí ľudia, čo sú na balkóne, ergo aj tí, čo počúvajú. Kvôli čomu? Kvôli tomu, že to je partička neschopných, ktorí to nevedia spracovať. To je podľa mňa dôvod zdvihnúť hlas. Či nie? Čiže je to úplne normálne, že teda (povedané so smiechom) mohli sme to mať z európskych zdrojov, nestihli sme, lebo sme tu babráci, lebo o tretej už potrebujeme byť v Bille, nie, a o štvrtej kukať na futbal, tak nebudeme robiť predsa nadčasy, však aj tak nám ich nikto neplatí a ja na smerákov robiť nebudem , tak sú už doma o štvrtej, o tretej úradníci, tak to zaplatíme potom nie z tých... z tých zdrojov Európskej únie, ale z našich . A neni kde inde? Tak sa spýtam, že neni kde inde že podporiť niekoho? Že nemáme nejaký problém sociálny s niekým, že by sa možno im viac zišli tie peniaze ako tie peniaze, ktoré ste nevyplatili kvôli neschopnosti? Lebo to si treba uvedomiť. Keď to nezvládneme do 30. 6., tam je nejaký degresný mechanizmus, ktorý znižuje ten podiel platieb, ktoré môžme nárokovať, ktoré prepláca Európska únia, presne si to nepamätám, ale myslím, že niekde na úrovni po štvrtom mesiaci od mesiaca, dokedy to malo byť, tak už platíme 100 % tých nákladov. A v tých medziobdobiach to nejako klesá, alebo resp. rastie, podľa toho, ak sa na to pozriete, z 10, 20, 40 a nakoniec až do tých 100 %. Takže ak to nevyplatíme do nejakého októbra, tak všetko neskôr, čo vyplatíme jak po októbri, už v plnej forsáži platíme z verejných... z našeho štátneho rozpočtu. A dovtedy sa na tom podieľame v určitom, určitom pomere. Problém je... Či neni to problém, že to je nič, pohoda? Radičová? To vám stačí, že Radičová? Vedeli, že je zle, dostal držkovú minister v Bruseli u Wojciechowského, že o čom chce rozprávať, tak urobili to, čo vedia, to, čo vedia, predať vodu v koši. Spravili vizuálne silnú prezentáciu na družstve u Babiša, mimochodom, Babiš, vám garantujem, že si nepožiada o tých 100-tisíc, Babišovi je tak jedno, že nejakých 100-tisíc hore-dole. (Povedané so smiechom.) Viete, to je, to je, áno, tá suma má byť do 100-tisíc, Babiša ani to nezaujíma. (Rečník mávol rukou.) To som sa bavil v tom prvom, že prečo zrovna u neho, ale vizuálne silná prezentácia, odznelo to tak, ako malo, že jak idú pomáhať . To, čo potrebovali, zavreť tú tému, lebo už vedeli, že to buble, a teraz tí, čo majú uši, počúvajte, tí, čo im to je jedno, už sú pre nich smeráci a hlasáci zbožštení, tak nepočúvajte, tiež je im to, im to skoro jedno, nejakú energiu, ale dám pre tých, ktorí ešte chcú počúvať. Táto, tie odprezentované návrhy, ten návrh aj to, o čom tu rozprávame, my sme boli za za ten, za tú procesnú stránku, že rýchlo, ale samotný návrh nepomôže. V tejto podobe, ako je predložený, nepomôže, je to naozaj pro forma návrh, ako zalepiť oči tým, čo mu nerozumejú. Poľnohospodári vedia, že toto nie je mechanizmus, ktorý by im pomohol v tej veci to riešiť. A že prečo? Veľmi rýchlo. Priame platby už majú dávno založené, ak majú nejaký voľný majetok, tak ho už majú tiež dávno založený, hej, a keby aj nemali, tak to nestihnú celé sprocesovať tak, hej, aby to dávalo nejaký zmysel, aby si ten úver požiadali, a vlastne teraz sa ešte chytili do tej pasce, do... ktorú im nastražili. A to je na tom najhoršie, že keď niekomu necháte, vyhladoveť ho necháte, potom mu hodíte zrnko a aj to zrnko položíte na klepec. Klepec, lebo keď zoberete to zrnko, tak tá, klepec sa zavrie. To je presne to. Teraz ešte chcú tých chudákov chytiť, že zoberte si to zrnko, zoberte si to zrnko zadarmo . Zadarmo je najdrahšie. Utekajte, čo vám budú nohy stačiť, keď vám bude niečo niekto niekedy núkať zadarmo! To je čínske príslovie, ktoré som sa naučil tam, a veľakrát si naň spomeniem. Spozornite, keď vám niekto niečo núka zadarmo. Takže to zadarmo, ten úver má veľké riziká. Takže keď si zoberete to zrnko, dostanete sa po splatnosti, jeden deň stačí, neviem, prečo je tam dôležité v tom ustanovení toho návrhu zákona dať ustanovenie, že okamžite po splatnosti prebieha ten proces, ide do režimu vymáhania treťou stranou alebo nejak tak sa to definuje. Prečo? Prečo tak tvrdo? Prečo deň po splatnosti prídu hrubokrkí? Zjednodušene, obrazne to poviem. A budú, viete, že na koho je to prichystané? Prečo je to prichystané? Ak by chceli pomôcť, urobili by to ináč. Priznali by chybu a povedali by tým, ktorí museli si zobrať ten úver, lebo nedostali peniaze v decembri, ako čakali, lebo taký bol úzus, tak sa vyplácalo na Slovensku onehdá. 90 %, 90 %, deväťdesiatim percentám žiadateľov niekde v decembri, taký bol plus-mínus úzus. Tak tí, čo takto čakali, nedostali, sľuby sa sľubovali, peniaze nechodili, zobrali si úver, majú štyri, päť, šesť mesiacov, boli úročení. Ja neviem, teraz aké sú aktuálne sadzby, išlo to hore, tak keby chcel niekto pomôcť, tak povie, áno, za našu chybu, za to, že sme to nezvládli, za to, že vy ste s tým mali náklady, s ktorými ste, ktoré ste nemuseli mať, ktoré sme vám my spôsobili, tak vám ich budeme sanovať . To by bol ten kľúč toho, že vám pomáhame. A nieže im sľubujete niečo, čo pre nich nemá, neviem, či sa to dalo celkom pochopiť z toho, jak som sa tu snažil vysvetliť, zmysel. Takže keby ste chceli hrať fér s tými ľuďmi, tak to poviete tak. To, že ešte tam pri tej prezentácii v tom stane a na tom družstve Babišovom, tam ešte, samozrejme, od toho rituálneho tanca, že Radičová a spol. , sa hovorilo teda o tej veľkej pomoci a že prečo druhý pilier . A toto spomeniem, že zabudli povedať, že, a ja tu som posledný, ktorý by obhajoval predchádzajúcu vládu, a špeciálne vládu, v ktorej bolo, silné slovo malo OĽANO, hej, ale tu treba kvôli korektnosti povedať, že tie procesy mrzli vtedy kvôli tomu, že na PPA-čke prebiehali tvrdé procesy kontroly, že tam bolo 25 % tá penalizácia, hej, projektu. Štandardne je, myslím, penali... bolo že spoluúčasť 27 %, a v tom období bola ešte navýšená o 25 %, ergo polovicu z toho, z tých, z toho druhého piliera v tom danom momente preto, a poviem prečo, platil štát. A boli tam tvrdé kontroly, ktoré paralyzovali tie procesy, bola obmedzená činnosť PPA-čky. Viete prečo? Kvôli Dobytkárovi, vážení. Kvôli Dobytkárovi boli obmedzené. A čo sa stalo? Sú späť! Komplet všetci sú späť. Vizuálne to nastavili, vizuálne sa ukázali, pán Stredák, futbalový rozhodca, nechcem sa dotknúť futbalových rozhodcov, ale teda neviem, ako teda toto súvisí s poľnohospodárstvom, ale nevadí, je šéfom zboru poradcov. To jak ten kotolník, čo bol šéfom nemocnice. Viete, že nedáva mi, ja by som si šéfa zboru poradcov ministra poľnohospodárstva predstavoval človeka, ktorý s poľnohospodárstvom robí, ktorý to vy... dobre, to by som asi možno chcel veľa, že vyštudoval (povedané so smiechom), ale aspoň, že tomu rozumie, hej, že nejak že profesne sa tomu venuje. Ale kde je tá logika veci, že futbalový rozhodca je šéfom zboru poradcov? Rozum... rozumie tomu, nikto tomu nerozumie. Tomu sa nedá rozumieť. Máte tam štátneho tajomníka na ministerstve pôdohospodárstva, na tom ministerstve, na tej pôde, na tej, kvôli ktorej, kvôli tomu, že tá banda boľševická kradla tie pe... tú pôdu, kvôli môj dedo bol v base, tak teraz sa to vracia v tej podobe, v tej absolútnej neprofesionalite ľudí, ktorí by, áno, keby bola tá doba toho komunizmu, tak vám garantujem, že sú prví tam s červenou zástavou. Prví sú tam s červenou zástavou a by rozprávali, aký je Lenin úžasný. Teraz doba zmenená, budú hovoriť, aký je Fico úžasný. A ako treba Bödörovi pomáhať. Tak štátneho tajomníka tam máte pána Vnuka, ktorého kvalifikáciou je... Čo je jeho kvalifikáciou? To, že je sused pána Bödöra. To mi príde dosť málo. Nie? Či to je jak, viete, že jak sa to do CV-čka píše, hej, že som sused pána Bödöra (povedané so smiechom), posielam na MP životopis (povedané so smiechom), a už sa ďalej nečíta. Naozaj že to sú, to sú tie rituálne, to sú tie, akože tie, tak to nastavuje mafia, lebo ona dáva tie vizuálne signály, že kto to, kto je tu a kto to ovláda. Aj včera na tom Babišovom družstve, to bol vizuálny signál, to bol odkaz do prostredia – takto to bude, takto to bude . Lebo je tisíc družstiev, kde ste to mohli urobiť, ale urobili to v Babišovom, lebo chceli jasne povedať – takto to bude, takto sme sa rozhodli a taká bude tvár slovenského poľnohospodárstva . Takže keď chcete pomáhať, tak robte, nepečte jahňacinu, pán minister, netárajte hlúposti, robte, venujte sa, vysielajte signál, naháňajte tam tých ľudí v tej PPA-čke, by the way, a tým už budem končiť. Poznám jeden prípad človeka, ktorý poslal CV-čko na základe inzerátu z Profesie, že hľadajú do PPA-čky niekoho. CV-čko, s tým CV-čkom by ho zobrali do svetovej, ja neviem (povedané so smiechom), hospodárskej, proste do nejakých medzinárodných štruktúr, CV-čko naozaj excelentné. Ani ťuk. Ani ťuk, ani odpoveď, ani že sme prijali, ani že procesujeme. Možno preto, že niekedy bol zástupcom SaS-ky v nejakých organizáciách. Tak možno to bolo, chudák, tak vás do priestoru pustí to, že ste sused od Bödöra, hej, tak môžte mať CV-čko plné poľnohospodárstva, lebo neni futbalový rozhodca, to je človek, ktorý vyštudoval so mnou ináč VŠP, on ju doštudoval, ja nie, ale venoval sa, celý život sa venoval poľnohospodárstvu, má krásny životopis, ale PPA-čka mu ani neodpísala, že procesuje jeho žiadosť. Trošku nepomer, nie? Že jedných beriete bez tohto a druhých, druhým ani neodpovedáte. Takže odkaz možno, končím tým, že odkaz pre poľnohospodárov. Toto nie je pomoc a neviem, či sa nám podarí, skúsime dať nejaký návrh, možno nepočkáme, čo dajú kolegovia z CS. Ak chcete pomôcť, dá sa pomôcť tým, čo ste im spôsobili, že to by ste vedeli nejakým spôsobom sanovať. Ale hlavne robte. Hlavne robte, nevyhovárajte sa, neklamte, robte. Robte a posielajte tie peniaze, na ktoré tí ľudia majú nárok. A vy, poľnohospodári, prosím vás, dajte si pozor. Sú to klamári. Sú to klamári, veľa z nich podvodníci, ľudia, ktorí v živote nič nedokázali, len sa motali, premotali celý život a teraz cítia korisť, že sa niekde k niečomu možno dostanú. A plnia úlohy. Plnia úlohy ďalšej, ďalšej vlny privatizácie v slovenskom poľnohospodárstve, lebo na konci po celých týchto procesoch sa zmenia majetkové pomery a vlastnícke pomery vo veľa družstvách, vo veľa, veľa hektároch slovenskej pôdy. A títo ľudia sa tam usmievajú a tvária sa, že nepočúvajú, tomu, tomu sekundujú. Za to berú plat, čiže robia presne opačne ako to, čo majú, pomáhať poľnohospodárom. Pomáhajú, ale vybraným. Tým skutočným, a zopár ich ešte je, a na česť môjho deda aj hovorím, a verím, že aj bude, hej, tak tým nepomáhajú. Ďakujem pekne. (Potlesk.)